EFF herhaal oproepe oor Krugerwildtuin, ‘Die Stem’EFF-leier Julius Malema. (Foto: EFF/Twitter) EFF-leier Julius Malema het op Erfenisdag weer geëis dat die Krugerwildtuin se naam verander moet word en dat “Die Stem” uit die volkslied verwyder moet word. Volgens Malema moet die land ’n kollektiewe erfenis oproep vir ’n regverdiger toekoms na ’n verdeelde, pynlike en onregverdige verlede. Die begin van alle erfenis is volgens Malema grond en dit is die fondament van Afrika-mense se aanspraak op enige erfenis. “Ons herhaal daarom ons beroep vir grondonteiening sonder vergoeding vir gelyke herverdeling om te verseker dat grond aan sy regmatige eienaars terugbesorg word.” Die party het verder geëis dat die name van openbare plekke met “koloniale en apartheidsname” verander moet word. “Alle standbeelde van apartheid- en koloniale moordenaars moet verwyder word, insluitend straat- en openbare plekke se name soos die Krugerwildtuin.” Die EFF wil ook hê die name van die Kaapstad- en die Oos-Londen-lughawe moet onderskeidelik na Winnie Mandela en Steve Biko hernoem word. “Laastens doen ons ook ŉ beroep op pres. Cyril Ramaphosa om die volkslied wat apartheid vier uit demokratiese Suid-Afrika se volkslied te verwyder.” Volgens Malema moet “Die Stem” op dieselfde wyse as die “apartheidsvlag” verban word. “Niemand, en veral nie wit mense nie, moet trots wees daarop om enige deel van ‘Die Stem’ in enige van sy vorms te sing nie.” Die EFF meen eers wanneer al die bogenoemde gedoen is, kan daar ŉ egte viering van erfenis wees.